CELEX: 62021TN0274
Language: da
Date: 2021-05-19 00:00:00
Title: Sag T-274/21: Sag anlagt den 19. maj 2021 — Synadiet m.fl. mod Kommissionen

5.7.2021   
            
            
               DA
            
            
               Den Europæiske Unions Tidende
            
            
               C 263/35
            
         
      Sag anlagt den 19. maj 2021 — Synadiet m.fl. mod Kommissionen
      (Sag T-274/21)
      (2021/C 263/45)
      Processprog: fransk
      
         Parter
      
      
         Sagsøgere: Syndicat national des compléments alimentaires (Synadiet) (Paris, Frankrig) og 21 andre sagsøgere (ved advokat A. de Brosses)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Det fastslås, at Kommissionens forordning (EU) 2021/468 er i strid med artikel 6 i forordning (EF) nr. 178/2002 og artikel 8 i forordning (EF) nr. 1925/2006, således at den er behæftet med en retlig fejl.
               
            
                  —
               
               
                  Det fastslås, at forordning (EU) 2021/468 er behæftet med magtfordrejning.
               
            
                  —
               
               
                  Det fastslås, at forordning (EU) 2021/468 og dens videnskabelige grundlag, EFSA’s udtalelse af 22. november 2017, er behæftet med åbenbart urigtige skøn
               
            
                  —
               
               
                  Det fastslås, at forordning (EU) 2021/468 er i strid med retssikkerhedsprincippet
               
            
                  —
               
               
                  Det fastslås, at forordning (EU) 2021/468 er i strid med proportionalitetsprincippet.
               
            Følgelig
      
                  —
               
               
                  annulleres Kommissionens forordning (EU) 2021/468 af 18. marts 2021 om ændring af bilag III til Europa-Parlamentets og Rådets forordning (EF) nr. 1925/2006 for så vidt angår botaniske arter, der indeholder hydroxyantracenderivater
               
            
                  —
               
               
                  Europa-Kommissionen tilpligtes at betale samtlige sagsomkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fem anbringender.
      
                  1.
               
               
                  Første anbringende vedrører retlige fejl. Sagsøgerne har i denne forbindelse gjort gældende, at den anfægtede forordning er i strid med artikel 8 i forordning (EF) nr. 1925/2006 (1), som forudsætter, at der er identificeret en risiko, idet den klassificerer de omhandlede stoffer eller præparater i del A i bilag III til forordningen, selv om der foreligger videnskabelig usikkerhed, og ved at klassificere andre produkter end stoffer i del C i bilag III i strid med artikel 6 i forordning (EF) nr. 178/2002 (2), idet den hviler på en ufuldstændig og ikke-konform vurdering af risici.
               
            
                  2.
               
               
                  Andet anbringende vedrører magtfordrejning, idet en lang række præcise, troværdige og samstemmende indicier godtgør, at det formål om beskyttelse af forbrugersundheden, som Kommissionen har gjort gældende, ikke svarer til virkeligheden. Sagsøgerne har gjort gældende, at den anfægtede forordning bl.a. har til følge, at det kun er lægemidler, der gives ret til at anvende præparater og stoffer, som indeholder hydroxyantracenderivater, der er anført i del A i bilag III til forordning (EF) nr. 1925/2006, selv om det ikke er det forfulgte formål.
               
            
                  3.
               
               
                  Tredje anbringende vedrører åbenbart urigtige skøn. Ifølge sagsøgerne er den udtalelse fra Den Europæiske Fødevaresikkerhedsautoritet (EFSA) af 22. november 2017, som den anfægtede forordning hviler på, behæftet med en lang række åbenbart urigtige skøn, for så vidt som EFSA foretog en vurdering af den genotoksiske og kræftfremkaldende risiko ved hydroxyantracenderivater uden at iagttage hverken sine egne metoder til vurdering af risikoen eller OECD’s metoder til vurdering af risikoen og ved at drage konklusioner, der modsagde konklusionerne fra Det Europæiske Lægemiddelagentur. Den anfægtede forordning er således behæftet med åbenbart urigtige skøn, idet Kommissionen for det første anførte stoffer og præparater i del A i bilag III til forordning (EF) nr. 1925/2006, selv om der i henhold til EFSA’s udtalelse af 22. november 2017 forelå videnskabelig usikkerhed, og for det andet ikke anvendte ALARA-princippet på risikohåndteringsforanstaltninger, og endelig ikke tog hensyn til den udvikling i den videnskabelige viden, der var sket efter EFSA’s udtalelse af 22. november 2017.
               
            
                  4.
               
               
                  Fjerde anbringende vedrører en tilsidesættelse af retssikkerhedsprincippet, idet affattelsen af den anfægtede forordning er usammenhængende, for så vidt som den for det første henviser til ordet »præparater«, selv om dette ord ikke defineres i nogen tekst, og visse stoffer vedrørende hydroxyantracenderivater for det andet fremstår som både forbudte og tilladte, men under kontrol, og endelig skulle Standing Committee on Plants, Animals, Food and Feed (Den Stående Komité for Planter, Dyr, Fødevarer og Foder) have præciseret forordningens ordlyd.
               
            
                  5.
               
               
                  Femte anbringende vedrører en tilsidesættelse af proportionalitetsprincippet, for så vidt som den anfægtede forordning klassificerer stoffer i del A i bilag III til forordning (EF) nr. 1925/2006 uden at fastsætte nogen tærskel, hvilket indebærer, at de skal forbydes, selv om dette forbud ikke er nødvendigt med henblik på at opnå det tilsigtede formål om beskyttelse af folkesundheden.
               
            
         (1)  Europa-Parlamentets og Rådets forordning (EF) nr. 1925/2006 af 20.12.2006 om tilsætning af vitaminer og mineraler samt visse andre stoffer til fødevarer (EUT 2006, L 404, s. 26).
      
         (2)  Europa-Parlamentets og Rådets forordning (EF) nr. 178/2002 af 28.1.2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT 2002, L 31, s. 1).